ा लाभ नहीं कर सकता। कभी मत कहियेगा, 'हे प्रभो! हम अति अधम पापी हैं।' कौन आपकी सहायता करेगा? आप जगत् के साहाय्यकर्त्ता हैं - आपकी इस बात में फिर कौन सहायता कर सकता है? आपकी सहायता करने में कौन मानव, कौन देवता अथवा कौन दैत्य सक्षम है? आपके ऊपर और किसकी शक्ति काम करेगी? आप ही जगत् के ईश्वर हैं - आप फिर कहाँ सहायता ढूंढियेगा? आपने जो कुछ सहायता पायी है, अपने निज के अतिरिक्त और किसी से नहीं पायी । आपने प्रार्थना करके जिसका उत्तर पाया है, अज्ञानवश आपने सोचा है, अन्य किसी पुरुष ने उसका उत्तर दिया है, किंतु अनजान में आपने स्वयं ही उस प्रार्थना का उत्तर दिया है। आपसे ही सहायता आयी थी, तथा आपने आग्रह के साथ कल्पना कर ली थी कि अन्य कोई आपको सहायता भेज रहा है। आपके बाहर आपका साहाय्यकर्त्ता और कोई नहीं है - आप ही जगत् के स्रष्टा हैं। रेशम के कीड़े के समान
आप ही अपने चारों ओर जाल का निर्माण कर रहे है। कौन आपका उद्धार करेगा? आप यह जाल काट फेंककर सुंदर तितली के रूप में - मुक्त आत्मा रूप में बाहर निकल आइये । तब ही, केवल तब ही आप सत्य दर्शन करेंगे। सर्वदा अपने मन से कहते रहिये, हम ही वे हैं। ये वाक्य आपके मन के अपवित्रतारूप कूड़े-करकट को भस्म कर देंगे, उससे ही आपके भीतर पहले से ही जो महाशक्ति अवस्थित है, वह प्रकाशित हो जायेगी; उससे ही आपके हृदय में जो अनंत शक्ति सुप्त भाव से विद्यमान है, वह जग जाएगी । सर्वदा ही सत्य - केवलमात्र सत्य . सुनकर ही इस महाशक्ति का उद्बोधन करना होगा । जिस स्थान में दुर्बलता की चिंता विद्यमान है, उस स्थान की ओर दृष्टिपात तक मत कीजिये।
साधना आरंभ करने के पहले मन में जितने प्रकार के संदेह आ सकते हैं, सब भंजन कर लीजिये। युक्ति, तर्क, विचार जहाँ तक कर सहिये, कीजिये । इसके